钦定古今图书集成/明伦汇编/官常典/第519卷 > 完颜铁哥
## 钦定古今图书集成/明伦汇编/官常典/第519卷 > 完颜铁哥

按《金史》本传：“铁哥，性淳直，体貌雄伟，粗通书。年二十
四，袭父速频路曷懒合打猛安，授广威将军，御下惠
爱察廉，除临海军节度副使，改底剌糺详稳。丞相襄
行省于北京，铁哥为先锋万户，有功，丁母忧，服除，迁
同知武胜军节度使事，充右副元帅，完颜匡副统，号
平南荡江将军，攻光化军。王统制以步骑出东门逆”
战，铁哥击却之，拔鹿角，夺门以入，遂克之。进攻襄阳，
为前驱，获生口，知江渡可涉处，阴植标以识之。大军
至，铁哥导之济，屡战皆捷，以劳，进官两阶。匡围德安，
铁哥总领攻城，筑垒于德安南凤凰台，并城作甬道，
立鹅车对楼攻之，击走张统制兵。时暑，还屯邓州。兵
罢，进官两阶。迁同知临潢府事，改西南路副招讨、宿
州防御使。贞祐二年，枢密使徒单度移剌以铁哥充
都统，入卫中都，迁东北路招讨使，兼德昌军节度使。
蒲鲜万奴在咸平，忌铁哥兵强，牒取所部骑兵二千，
又召泰州军三千，乃户口迁咸平，铁哥察其有异志，
不遣。宣抚使承充召铁哥赴上京，命伐蒲与路。既还，
适万奴代承充为宣抚使，摭前不发军罪，下狱被害，
谥《勇毅》。